
  Foreword



Hər idarə heyəti iclasında söhbət sonda rəqəmlərə gəlir — mənfəət marjları, xərc nisbətləri, investisiyanın geri dönüşü. Amma hər rəqəmin arxasında bir insan qərarı, bir bacarıq, bir komanda, bir mədəniyyət dayanır. Məhz bu nöqtədə İnsan Resursları (HR) ya şirkətin strateji tərəfdaşına çevrilir, ya da sadəcə hesabat funksiyası olaraq qalır.  

Bu kitab nadir bir şeyi öyrədir: HR mütəxəssislərinə CEO-ların dili ilə danışmağı — yığcam, data əsaslı, dəyər yönümlü biznes dilini. Məqsəd HR-ı maliyyə şöbəsinə çevirmək deyil, sadəcə göstərməkdir ki, insanla bağlı qərarlar da maliyyə qərarları qədər önəmlidir — doğru baxış bucağından baxanda.  

Real nümunələr, dashboard-lar və təşkilat həyatından götürülmüş hekayələrlə Zee Raj tez-tez bir-birini anlamayan iki dünyanı birləşdirir: empatiya dünyasını və effektivlik dünyasını. O, sübut edir ki, insan potensialını ölçmək onu məhdudlaşdırmaq deyil — onun təsirini göstərməkdir.  

Əgər siz də nəticə yönümlü bir CEO-ya gördüyünüz işin “nəyə yaradığı”nı izah etməkdə çətinlik çəkirsinizsə, bu kitab sizə yeni bir lüğət təqdim edəcək — data, məqsəd və strateji aydınlıq üzərində qurulan bir lüğət.  

Bu kitabı bələdçi kimi oxuyun. Düşüncə tərzi kimi tətbiq edin.  

Və unutmayın: HR biznesin dili ilə danışanda, biznes onu dinləməyə başlayır.




ChatGPT







  Preface



Uzun illər öncə idi. Bank sektorunda HR direktoru olaraq təyinat almışdım. Bu, mənim karyeramda “direktor” titulu ilə ilk təcrübəm idi. İşə başladığım ilk həftə SWOT təhlili apardım və onun nəticələrinə əsaslanaraq bir sıra HR layihələri hazırladım. Həvəslə və inamla bu layihələri Bankın CEO-suna təqdim etdim — planladığım təşəbbüslərin şirkətin performansına necə müsbət təsir göstərəcəyindən danışdım.

CEO məni bir saat boyunca səbrlə dinlədi. Təqdimat bitəndə sakitcə dedi:


“Bir də bu qədər uzun təqdimat hazırlasan və layihələrin şirkət üçün effektivliyini rəqəmlərlə göstərməsən, səni dinləməyəcəyəm. Get, yenidən hazırlaş.”




Düzünü desəm, şokda idim. Daha əvvəlki şirkətlərdə – turizm, media, logistika, tikinti, xidmət sahələrində – layihələrim bəyənilmişdi və bu cür reaksiya almamışdım. O an düşündüm ki, bəlkə CEO layihələrimi bəyənmədi və bunu dolayı yolla çatdırmaq istədi. Hətta işdən ayrılmaq barədə belə fikirlər keçdi ağlımdan.

Səmimi olduğum və uzun müddət bu bankda işləyən bir direktor yoldaşıma — Orxana — bu hadisəni danışdım. O, gülümsəyərək dedi:


“Zee, səni məhz CEO, özü də yeni işə götürüb. Səni niyə çıxarmaq istəsin ki? Sənin potensialın onun diqqətini çəkib. Bu barədə mənə də deyib. Demək ki, bacaracağına inanır. Sadəcə sən heç vaxt birbaşa CEO ilə işləməmisən. İndi isə tam başqa strukturdasan. Üstəlik, rəhbərin maliyyə yönümlü biridir. CEO-lar şirkətin nəticələrindən məsuliyyət daşıyır və səhmdarlar onlarla rəqəmlərlə danışır. Onların işi çox, vaxtı azdır, fikirləri qısa və konkret nəticə tələb edir. Sən də bu dildə danışmağı öyrənməlisən.”




Mən etiraz etdim: “HR humanitar sahədir. İnsan duyğularını, motivasiyanı, mədəniyyəti necə rəqəmə çevirim ki?”

O isə dedi: “Hər şey mümkündür. Sadəcə bunu fərqli baxışla görməlisən. Sənin HR nəticələrin maliyyə hesabatlarında görünməyə bilər, amma bu o demək deyil ki, sən yaratdığın dəyəri rəqəmlərlə izah edə bilməzsən.”

Bu cümlə mənim düşüncə tərzimi dəyişdi. Araşdırmağa başladım. Gecə ilə internetdə oxuduğum məqalələrdə görürdüm ki, ABŞ və Avropa mütəxəssisləri HR nəticələrini maliyyə hesabatlarına daxil etmək üçün çox çalışıblar, amma tam uğur əldə etməyiblər. Lakin Orxanın sözləri beynimdə dönürdü: “Əsas olan hesabat deyil, dil idi — maliyyə dili.”

O vaxt araşdırmalarımda hətta rastlamışdım ki, dünyadakı CEO-ların 30–40%-i maliyyə strukturlarından bu vəzifəyə təyin olunur. Qalan böyük əksəriyyəti isə satış sahəsindən gəlir. Bu da mənim üçün mühüm bir dərs oldu: CEO ilə effektiv işləmək üçün həm maliyyənin, həm də satışın dilini bilmək lazımdır.

CEO və HR düşüncəsində rəqəmsal paralellər: Strategiyadan sinerjiyə

Müasir biznes mühitində CEO və HR rəhbərlərinin düşüncə tərzləri arasında ən böyük fərq — rəqəmsallıq səviyyəsidir.

CEO-lar təbiətcə və funksional olaraq rəqəmsal düşünməyə məcburdur, çünki onların məsuliyyəti şirkətin bütün sisteminə — gəlir, xərc, bazar payı, məhsuldarlıq və nəticə göstəricilərinə — şamil olunur. CEO üçün “uğur” həmişə ölçülə bilən nəticə ilə təyin olunur.

Bu səbəbdən CEO insan faktoruna da rəqəmsal baxış bucağından yanaşır:


	əməkdaşların dəyəri = məhsuldarlıq,

	motivasiya = işci dövriyyə səviyyəsi,

	inkişaf = ROI və ya performans artımı ilə ifadə olunur.




HR-ın rəqəmsallaşması – strateji tərəfdaşlığa gedən yol

Əgər HR da eyni “rəqəmsal baxış” tərzini mənimsəyərsə, CEO ilə strateji sinerji yaranır.

Bu zaman HR yalnız “insanlarla işləyən funksiya” deyil, rəqəmlərlə dəyər yaradan biznes bölməsi olur.

Məsələn:


	“Motivasiya proqramı keçirdik” əvəzinə → “İşçi dövriyyəsi 18%-dən 11%-ə endi.”

	“Təlimlər keçirdik” əvəzinə → “Təlim sonrası məhsuldarlıq 9% artdı.”

	“HR sistemi qurduq” əvəzinə → “Yeni sistem sayəsində xərclər 5% azaldı, qərarvermə sürəti 20% artdı.”




Belə olduqda CEO HR-ı bərabər səviyyəli strateji tərəfdaş kimi görür, çünki hər iki tərəf eyni dildə — rəqəmlərin və nəticələrin dili ilə danışır.

Nəticə

O gündən sonra HR-a baxışım tam dəyişdi. Anladım ki, CEO ilə uğurlu işləməyin sirri — rəqəmlərlə düşünməkdir. Bu, yalnız maliyyə göstəricilərinə yiyələnmək deyil, HR fəaliyyətini biznes nəticələri ilə əlaqələndirə bilmək demək idi.

Sonrakı illərdə bu yanaşma mənim karyeramda dönüş nöqtəsi oldu. Artıq elə CEO-larla işləyirdim ki, HR-ı çox da ön planda tutmazdılar. Amma mən onlara rəqəmlərlə danışanda, mütləq diqqətlərini cəlb edirdim. Çünki rəqəmlər emosiyadan üstün gəlirdi — o, CEO-nun dili idi.

Bu kitabın yazılma məqsədi də məhz budur: HR mütəxəssislərinin CEO-nun düşüncə tərzinə yaxınlaşmalarına, öz işlərini biznes dili ilə ifadə etmələrinə, və insan potensialını strateji dəyərə çevirmələrinə dəstək olmaq.

Bu, sadəcə HR haqqında kitab deyil. Bu, CEO vizyonu ilə HR strategiyası arasında körpü yaratmaq cəhdidir.

Çünki strateji HR düşüncəsi yalnız prosedurlardan və hesabatlardan ibarət deyil — o, insanı məqsədə, məqsədi isə dəyərə çevirmək bacarığıdır.


“CEO vizyonu — istiqamətdir. HR strategiyası — o istiqamətə aparan yoldur.”











  
  
  Introduction

  
  




2007-ci il idi.

Azersun Holdinqdə Türkiyədən cəlb olunmuş HR biznes konsultantı Bülent Hürgel bəy ilə strateji HR layihələri həyata keçirirdik.

Bülent bəy çox təcrübəli, dərin bilikli bir HR mütəxəssisi idi. Təqaüdə ayrılmışdı, lakin sahəsində qazandığı illərin təcrübəsini indi bizimlə bölüşürdü.

Azersun Holdinqin mərhum təsisçisi və CEO-su Abdolbari Gözəl bəy onu şirkətdə HR sistemlərinin qurulması üçün xüsusi olaraq dəvət etmişdi.

Qida sektorunda layihələrini tamamlamışdı, indi isə qeyri-qida tərəfdə oxşar sistemləri mənimlə birgə qururduq.

HR-ı məhz onun yanında, onun məktəbində öyrəndim.

Ondan həm həyat, həm liderlik, həm də insan idarəetməsi haqqında çox şey öyrəndim.

Bir gün mənə öz şəxsi kitabxanasından bir kitab hədiyyə etdi.

Kitab türk dilində idi — qalın, ciddi bir kitab. Hələ də kitabxanamda yerini qoruyur.

Mövzusu strateji insan resursları idarəçiliyi idi.

Kitabı mənə uzadanda dedi:


“Oxu, amma oradakı hər şeyi tətbiq etməyə çalışma. Azərbaycanda şirkətlər və iqtisadi mühit hələ bu yanaşmaların çoxuna hazır deyil. Məlumatlı ol, amma tətbiq etməyə tələsmə. Əks halda, məyus ola bilərsən.”




Bu sözlər o vaxt mənim üçün bir qədər anlaşılmaz idi.

Kitabı oxuyarkən onun nəyə işarə etdiyini tutmağa çalışırdım. Kitabı bitirdikdən sonra öz-özümə sual verdim:

“Axı bu kitabda tətbiq olunmayacaq nə var ki?”

Uzun illər bu sual beynimdə qaldı. Düşünürdüm ki, istəsən hər şeyi həyata keçirmək mümkündür.

Amma HR təcrübəm artdıqca, Bülent bəyin demək istədiyi məna mənim üçün aydınlaşmağa başladı.

Bəzən sistemi qura bilirsən, amma biznesdə onun effektini görə bilmirsən.

Bəzən sən gedəndən sonra o sistem tamamilə dağılır. Niyə?

Sual bir dənə idi, amma cavabları çox idi.

Sonra başa düşürsən ki, hər şeyi həyata keçirmək deyil, lazım olanı həyata keçirmək vacibdir.

Təcrübə sənə bu baxışı qazandırır. Görürsən ki, bəzən şirkət, rəhbərlik, kollektiv, hətta iqtisadiyyat özü belə müəyyən səviyyədə yetkinliyə çatmayıbsa, o sistemin işləməsi mümkün deyil.

Belə hallarda həmin sistemin sadələşdirilmiş və ibtidai variantı ilə irəliləmək şirkət üçün daha faydalıdır.

Bütün bunların kökündə bir paralellik dayanır — HR sistemlərinin uğuru CEO-nun yetkinliyi ilə birbaşa bağlıdır.

CEO iqtisadiyyatı izləyir, resurslarını tanıyır.

Əgər sən öz fikrini ona aydın izah edə bilsən, ən real yolu elə o göstərəcək.

Elə buna görə də HR-ın uğur qazanmasının ən vacib şərti CEO ilə birgə irəliləməyi öyrənməkdir.

Əksər CEO-lar öyrənməyə açıqdır. Onlara HR-ın dəyərini anlatmaq, biznes dili ilə danışmaq lazımdır.

Amma bu irəliləyiş CEO-nun qəbul etdiyi çərçivə — yəni ayırdığı resurs səviyyəsində baş verməlidir.

Əks halda, qurduğun sistemlər yarımçıq, anlaşılmaz və effektsiz qalacaq.

Azərbaycan bazarında uzun illərdir CEO-ların ən çox narahat olduğu mövzulardan biri odur ki, HR rəhbərləri nəticə yönümlü deyillər, rəqəmlərlə danışmağı bacarmırlar.

Doğrudur, Qərb təcrübəsi ilə müqayisədə bizim HR-ların bu sahədə inkişaf ehtiyacı açıq görünür.

Amma bu boşluğun yaranmasında CEO-ların da rolu az deyil.

Çünki bir çox rəhbərlər HR-ın şirkətə verə biləcəyi real dəyəri görməyiblər.

Bu da əsasən idarəetmə biliklərinin məhdudluğu ilə bağlı olub.

Nəticədə HR-ları biznes proseslərinə cəlb etməyiblər, stimullaşdırmayıblar və ya buna şərait yaratmayıblar.

HR isə bu səbəbdən sadəcə öz funksional çərçivəsində nələrsə etməklə şirkətə faydalı olmağa çalışıb.

Yəni problem qarşılıqlıdır.

CEO-lar HR-ı anlamır, HR-lar biznesi.

Və bu anlaşılmazlıq kommunikasiya boşluğu yaradır.

HR biznesi başa düşəndə, CEO görəcək ki, HR əslində nə maliyyədən, nə satışdan geri qalan sahə deyil — əksinə, onları tamamlayan və bəzən onlardan daha vacib bir funksiyadır.

Bu kitabın məqsədi də məhz budur —

HR və CEO dünyası arasında körpü qurmaq,

və hər iki tərəfin HR maliyyəsi və dəyəryaratma baxımından bilik və bacarıqlarını inkişaf etdirməsinə töhfə verməkdir.




HR Biznes Doktor

Zee Raj






I

CEO Baxışı və HR-Maliyyə Əlaqəsi


Hər rəqəmin arxasında bir insan, hər normal insanın qarşısında isə yaratmağa çalışdığı bir dəyər var.

İnsan dəyər yarada və bunu göstərə bildikdə xoşbəxt olur.

CEO üçün maliyyə — nəticənin dilidir;

HR üçünsə — uğurlu nəticə üçün onunla eyni dildə danışmaq cəhdi - kommunikasiya sənətidir.

Əsl strateji sinerji bu iki baxışın bir-birinə yaxınlaşmasından doğur.

Nə qədər yaxın, o qədər çox sinerji.

İnsanın görünməyən dəyəri rəqəmlərlə ifadə olunduqda,

şirkət yalnız böyümür — məna qazanır.







  
  1

  
  
  Maliyyə — şirkətin dili

  
  




Orxanla söhbətdən sonra sanki duman çəkilmişdi.

O, mənə yalnız məsləhət verməmişdi — baxış bucağımı dəyişmişdi.

Təqdimatımı yenidən hazırladım.

Bu dəfə 15 slayd yox, cəmi 5 slayd.

Və bu dəfə rəqəmlərlə.

Düzdür, hələ primitiv idi — real hesablama yox, sadəcə öngörülərimə əsaslanan təxmini rəqəmlər.

Amma artıq anlayırdım: fikri rəqəmlə ifadə etmədən CEO-nun beynində heç bir fikir “birləşmir”.

Bir neçə gün sonra təqdimat vaxtı gəldi.

Gözləmirdim, amma CEO bu dəfə görüşü İdarə Heyəti iclasının ortasına salmışdı.

Görünür ki, məni həm sıxır, həm də yetişdirirdi.

Mən bunu hiss edirdim və qiymətləndirirdim.

Ən önəmlisi isə onu başa düşmək idi — eyni frekansda düşünmək.

Təqdimatım cəmi 15 dəqiqə çəkdi.

Bitəndə CEO iclas üzvlərinə baxıb dedi:

— “HR direktoruna sualınız varmı?”

Elnur bəy — kommersiya və marketinq sahəsinin kuratoru — gülümsədi:

— “Qısa vaxtda bu qədər yığcam və məqsədyönlü təqdimat görmək xoş oldu. Görsənir ki, HR direktoru layihələrini şirkətin məqsədlərini anlayaraq hazırlayıb. Tövsiyəm odur ki, bu təqdimatı digər direktorlarla da paylaşsın. Bu layihələrin bir çox hissəsində marketinq və kommersiya maraqları ilə kəsişən nöqtələr var. Dəstək alsın, birgə güclənək.”

Zakir bəy — maliyyə və IT sahəsinin kuratoru — əlavə etdi:

— “Rəqəmlərlə danışmağın çox xoşuma gəldi. Hesablamalar hələ təxmini olsa da, istiqamət düzgündür. Tövsiyəm: qeyri-maliyyəçilər üçün maliyyə kursuna qatıl. Bu, sənə növbəti təqdimatlarında daha da güclü arqumentlər verəcək. Görürəm ki, rəqəmlərlə düşünmə qabiliyyətin var.”

Sonda CEO mənə dönərək sakit, amma müəllim kimi bir tonda danışdı:

— “Bilirsən, Zee, maliyyə — sadəcə mühasibatlıq deyil. Maliyyə şirkətin dilidir. CEO bu dili bilməsə, şirkətin sağlamlığını nəzarətdə saxlaya bilməz.

Necə ki, bir insanın sağlamlığını analizsiz dəyərləndirmək olmur, şirkətin vəziyyətini də balans hesabatı, mənfəət və zərər, pul axını olmadan anlaya bilməzsən.

Mən o rəqəmlərə baxaraq qərar verirəm: ‘Şirkət nəfəs alır, yoxsa boğulur?’

Maliyyə mənim üçün sadəcə hesab deyil — şirkətin sağlamlığını, performansını və gələcəyini danışan dildir.

Hər qərar — istər məhsul, istər HR, istər marketinq — bu dildə oxunur və bu dildə qiymətləndirilir.

Ona görə də mənim baxışımla hər xərclənən manat — ya sərmayədir, ya da itki.

Sən HR direktoru olaraq bu dili öyrənməlisən. Çünki CEO-nun dili ideyalar deyil — rəqəmlərdir.

HR təşəbbüslərin yalnız “yaxşı ideya” kimi yox, rəqəmlərlə ifadə olunan dəyər kimi təqdim olunanda sən artıq strateji səviyyədəsən.”

Mən bu cümlələri dinləyərkən, içimdə qəribə bir rahatlıq hiss etdim.

Birinci təqdimatdakı çaşqınlıq yerini aydınlığa buraxmışdı.

Artıq anlayırdım — o, məni tənqid etməklə deyil, yetişdirməklə irəli itələyir.

Söhbət bitəndə bir anlıq sükut yarandı.

Sonra üzümə baxıb gülümsədi:

— “Uğurlu təqdimat idi, Zee. Davam et bu yöndə.”

Mən təşəkkür etdim — həm ona, həm də bütün İdarə Heyətinə.

Onların tənqidində təzyiq yox, inkişaf istəyi vardı.

Otaqdan çıxanda içimdə yalnız bir fikir vardı:


“CEO-nun dili rəqəmlərdirsə, mən bu dili axıcı danışmağı öyrənəcəyəm.”




Və elə bu qərar, mənim peşəkar həyatımda dönüş nöqtəsi oldu.

  Maliyyə — qərarların nəticə aynasıdır

  
  




İdarə Heyətinin iclasından çıxan kimi birbaşa Maliyyə direktoru Sarvanın yanına getdim.

Zakir bəyin dediyi “qeyri-maliyyəçilər üçün maliyyə kursu” fikri beynimdə dolaşırdı.

Sarvana dedim:

— “Belə bir kurs var deyirlər, səncə mənə nə verə bilər?”

Əslində içimdə düşünürdüm ki, hər şeyi işləyə-işləyə də öyrənmək mümkündür.

Amma Sarvan gülümsəyərək dedi:

— “Mümkündür, amma maliyyə elə bir sahədir ki, ancaq rəqəmlərə baxmaqla yox, onları anlamaqla öyrənilir. Mən sənə bəzi hesablamalarda kömək edə bilərəm, amma təlimə getmək sənə başqa bir baxış qazandıracaq. Bu kurslarda maliyyəçi olmayanlarla birgə biznes keyslər üzərində işləyirsən. Fikirlər toqquşur, anlayışlar formalaşır. Bu, HR baxışını çox gücləndirəcək.”

O danışdıqca başa düşürdüm ki, mənim “HR-ın maliyyə dili” ilə bağlı fikrim artıq dərinləşməyə başlayırdı.

Maliyyə sadəcə rəqəmlər toplusu deyilmiş — o, qərarların nəticə aynası idi.

CEO üçün maliyyə hesabatı sadəcə arxiv sənədi deyil — bu, şirkətin keçmiş qərarlarının aynasıdır.

Hər bir strategiya, hər bir HR təşəbbüsü — balansda, mənfəət və zərər (P&L) hesabatında, pul axınında öz izini buraxır.

CEO bu sənədlərə baxarkən daim eyni sualı verir:


“Bu qərar mənfəət gətirdi, yoxsa sadəcə xərc yaratdı?”




Məsələn, HR yeni təlim proqramı təklif edir.

CEO dərhal düşünür:


“Bu proqramın ROI-si (investisiya gəlirliliyi) nə qədər olacaq?

Satışlara və məhsuldarlığa necə təsir edəcək?

Dövriyyəni azaldacaqmı?”




CEO üçün maraqlı olan təlimin formatı deyil — nəticənin ölçülə bilməsidir.

Ona görə CEO maliyyəyə yalnız rəqəmlər toplusu kimi baxmır; onun üçün bu rəqəmlər qərarların dəyər göstəricisidir.

Maliyyə — hər qərarın nəticə aynasıdır.

HR mütəxəssisləri bu aynada öz qərarlarının necə görünəcəyini əvvəlcədən hesablamağı öyrənməlidirlər.

Çünki yalnız bu halda HR təşəbbüsləri şirkətin real nəticə sistemində yer tapır — və HR, CEO-nun baxış bucağında strateji tərəfdaşa çevrilir.

  Maliyyə — riskin və fürsətin ölçü vahididir

  
  




Maliyyə direktorumuz Sarvanla hər fürsətdə bu sahədə biliyimi bir az da dərinləşdirməyə çalışırdım.

Növbəti gün birgə naharda söhbət əsnasında onun işlətdiyi bir cümlə diqqətimi çəkdi.

Sarvan:

– Hər fürsət gözəl görünür, ancaq hər fürsət gəlir gətirmir. Bunu yadında saxla. CEO-muz da tez-tez belə aforizmlər işlədər. Çalış, fürsət kimi təqdim etdiyin layihələrin gəlirlilik tərəfini də paralel göstər.

Zee:

– Dünən də maraqlı bir söz işlətmişdin: “Bu qərar mənfəət gətirir, yoxsa xərcə səbəb olur?” Demək ki, CEO-lar hər ideyanı avtomatik dəyərləndirir. Bu günkü frazan da maraqlıdır, yəqin uzun müddət yadımda qalacaq.

Sarvan:

– Bəli, bu iki fikir bir-birini tamamlayır. Gəl, bir az geniş izah edim.

CEO-nun əsas vəzifəsi — risklə fürsət arasında düzgün balans tapmaqdır.

Maliyyə isə bu balansın ölçü vahididir.

Sarvan davam etdi:

– CEO-nun baxışı ilə desək:


“Hər fürsət gözəl görünür, amma hər fürsət gəlir gətirmir.”




Məsələn, şirkət qərar verir: “Yeni filial açaq.”

Sənin baxışınla bu yeni iş yerləri, yeni komanda, yeni motivasiyalar deməkdir.

Amma CEO dərhal fərqli düşünür:


“Bu filial üçün sərmayə 1 milyon AZN-dirsə, bu pul 3 ilə geri dönəcəkmi?

Yoxsa həmin vəsaiti rəqəmsallaşmaya və avtomatlaşdırmaya yatırmaq daha səmərəlidirmi?”




Zee:

– Yəni, o, fürsətə yox, nəticəyə baxır…

Sarvan:

– Düzdür. CEO bu qərarı Payback Period, ROI (Return on Investment) və Cash Flow Projection kimi göstəricilərlə qiymətləndirir.

Maliyyə onun üçün həm kompasdır, həm də termometr – qərarın istiqamətini göstərir və temperaturunu ölçür.

Zee:

– Maraqlıdır… Deməli, HR da öz təşəbbüslərini bu prizmadan dəyərləndirməlidir.

Sarvan:

– Əlbəttə. HR rəhbəri də öz layihələrinə bu suallarla yanaşmalıdır:


“Bu qərarın maliyyə riski nədir?”

“Bu təşəbbüs şirkətə hansı gəliri gətirə bilər?”




Çünki maliyyə düşüncəsi olmayan strateji plan sadəcə niyyətdir.

HR bu ölçü vahidini mənimsədikcə, CEO ilə eyni koordinat sistemində düşünür və təşəbbüslərini sadəcə fürsət kimi deyil, real dəyər kimi təqdim etməyi bacarır.

Nahardan sonra Sarvanla yaxınlıqdakı Sahil parkına tərəf gəzintiyə çıxdıq. Payız havası yüngül idi, söhbət isə ağır mövzuya yönəldi.

Sarvan:

– Bilirsən, CEO-muz bu tip yanaşmanı hər yeni gələn rəhbərdən gözləyir. Kim özündə dəyişiklik edə bildisə, bu sistemdə qalır. Kim çevrilə bilmədisə, çox keçmədən ayrılır.

Bir anlıq dayandı, gülümsəyərək əlavə etdi:

– Bir dəfə bankımıza yeni bir marketinq direktoru gəlmişdi. İlk hesabat iclasında CEO ona dedi: “Strategiya kağız üzərində deyil, rəqəmlərdə görünməlidir.”

O isə etiraz etdi: “Mən strategiyanı qururam, maliyyə komandası rəqəmləri hesablamalıdır.”

Münazirə qızışdı, amma nəticə eyni oldu – o, uzun müddət qala bilmədi. Çünki CEO üçün bu prinsip danılmazdır.

Zee:

– Maraqlı yanaşmadır… Amma bir az da aça bilərsən? CEO bu fikirlə əslində nə demək istəyirdi?

Sarvan:

– Əslində çox sadə, amma dərin bir şey. CEO-nun bir missiyası var: vizionu reallığa çevirmək.

Amma vizion təkcə motivasiya deyil, rəqəmlərlə ölçülən nəticədir.

Ona görə CEO üçün maliyyə — strategiyanın tərcüməçisidir.

Məsələn, şirkət deyir: “Biz bazar payını artırmaq istəyirik.”

CEO bunu belə görür:


“Satış artımı + gəlir artımı + xalis mənfəətin yüksəlməsi.”




Və ya HR deyir: “İnsan kapitalına sərmayə qoyuruq.”

CEO üçün bunun mənası tam başqadır:


“Məhsuldarlığın artması, işçi dövriyyəsinin azalması və nəticədə EBITDA-nın yaxşılaşması.”




Zee:

– Yəni strateji məqsədin mənası CEO-nun gözündə yalnız o, rəqəmlərə çevriləndə tamamlanır…

Sarvan:

– Düz deyirsən. CEO-nun dili budur – strateji məqsədin maliyyə nəticəyə çevrilməsi.

HR mütəxəssisi bu dili anladıqda, artıq CEO-nun masasında tabe işçi kimi yox, strateji tərəfdaş kimi oturur.

Bir neçə saniyəlik sükut yarandı. Mən parkdakı ağacların arxasında dənizə tərəf baxdım və düşündüm:


“Deməli, strategiyanın dəyəri onun sözlərdə deyil, rəqəmlərdə görünməsindədir.”




O andan etibarən CEO-nun baxışını anlamaq mənim üçün artıq məqsəd yox, istiqamət olmuşdu.








  
  5

  
  
  HR üçün nəticə: CEO dili ilə danışmaq

  
  




Sahil bağı gəzintisindən sonra ofisə qayıdanda, Sarvanla etdiyimiz söhbət fikrimdən çıxmırdı.

Otağıma keçib, pəncərədən şəhərə baxa-baxa öz-özümə danışmağa başladım.

Zee (öz-özünə):

– HR-lar adətən “insanlar”, “emosiyalar”, “mədəniyyət” haqqında danışır…

CEO isə “xərc”, “mənfəət”, “kapital effekti” haqqında düşünür.

Əslində hər iki tərəf şirkətin gələcəyini düşünür — maraqlar eynidir, sadəcə danışılan dillər fərqlidir.

Ortaq dil tapmaq lazımdır.

Sarvan düz deyir. O bu mövzuda məndən daha təcrübəlidir.

Dediklərini ciddi qəbul etməliyəm və inkişafa açıq tərəflərimi qısa zamanda möhkəmləndirməliyəm.

Yoxsa… aqibətim o marketinq direktorunun aqibəti kimi ola bilər.

Bir anlıq gülümsədim.

Əslində bu iki dil fərqli səslənsə də, bir nöqtədə kəsişir: dəyər yaratmaq.

Düşünürəm ki, HR üçün ən vacib bacarıq — öz təşəbbüsünü CEO-nun anlayacağı dildə izah etməkdir.

“Bu təlim proqramı 20 nəfər işçiyə təsir edəcək” deməkdənsə,


“Bu təlim məhsuldarlığı 12% artıracaq, ROI-si 1.8 olacaq” demək lazımdır.




“Yeni motivasiya sistemi tətbiq edək” deməkdənsə,


“Bu sistem dövriyyəni 3% azaldacaq, ildə 45.000 AZN qənaət yaradacaq” demək daha təsirlidir.




Bütün bu nümunələri Sarvan demişdi.

İndi isə mən onları sanki səsli şəkildə təkrarlayırdım, özümə təsdiqləyirdim:


“Bax, budur CEO dili.”




Sonra sanki Sarvanın səsini eşitdim:


“HR mütəxəssisi bu dili mənimsədikcə, CEO onu artıq ‘xərc mərkəzi’ kimi deyil, dəyər yaradan funksiyanın sahibi kimi görür.

O andan etibarən HR sadəcə dəstək bölməsi yox, biznes ortağına çevrilir.”




Bir anlıq sükutda gülümsədim.

Daxilimdə bir səs sakitcə dedi:


“Bəli, bu dili öyrəndiyin gün, artıq HR deyilsən — strateji tərəfdaşsan.”

Bütün bunları - HR-ın CEO ilə ortaq dili barədə fikirləşərkən, İdarə Heyətinə etdiyim təqdimat yadıma düşdü.

O təqdimatda demişdim ki, həyata keçirmək istədiyim layihələr nəticəsində işçi dövriyyəsini bir il ərzində 20%-dən 18%-ə endirməyi proqnozlaşdırıram.

Bu, mənə görə ciddi nəticə idi. Amma indi başa düşürəm — o zaman təqdimatımda bir şey çatışmırdı.

Mən bu 2%-lik fərqin maliyyə dəyərini göstərməmişdim.

Və maraqlısı odur ki, iclasda heç kim bu rəqəmi məndən istəmədi.

İndi anlayıram — əslində onlar bu sualı vermədilər, çünki mənim bu sahədə təcrübəsiz olduğumu gördülər.

Sadəcə məni incitmədən, doğru istiqamətə yönəltmək qərarına gəldilər.

Sonra Zakir bəyin “maliyyə kursu keçsin” təklifi də, Sarvanın mənə verdiyi dəstək də məhz bu məqsədə xidmət edirdi.

İndi isə hər şey mənə daha aydın idi.

Əgər CEO üçün maliyyə “şirkətin dili” idisə, mən bu dili öyrənməyə başlamışdım.

Markeri əlimə aldım və bəyaz lövhəyə yaxınlaşdım.

Öz-özümə düşündüm:


“Deməli, bir işçinin işdən ayrılması şirkət üçün sadəcə kadr itkisi deyil — maliyyə itkisi deməkdir.

Bunu hesablaya bilsəm, 2%-lik dövriyyə azalmasının real dəyərini də göstərə bilərəm.”




Və başladım hipotetik rəqəmlərlə işləməyə:


	Bir işçinin əvəzlənməsi xərci – 2.000 AZN


	Şirkətdə ümumilikdə – 500 işçi





Hesabladım:


500 × 20% × 2.000 = 200.000 AZN




Lövhəyə baxdım və dodaqlarımdan təbəssüm qaçdı:


“Deməli, bu layihələr nəticəsində mən 200.000 AZN-lik dəyər yaradıram.”




Bir anlıq dayandım. Özümə daha dərindən sual verdim:


“Görəsən, bu 2.000 AZN nədən ibarətdir? İşçi tam məhsuldar olana qədər şirkət nələrə sərmayə qoyur?”




Düşündüm və sanki bütün parçalardan tablo tamamlandı:

işə qəbul prosesi, təlim, adaptasiya dövrü, mentor dəstəyi, üç aylıq maaş, inzibati xərclər, sığorta, vaxt itkisi…

Hər bir elementin arxasında real pul, real zaman və real enerji vardı.

Məhz buna görə CEO bu məsələyə “emosional” deyil, maliyyə baxışı ilə yanaşırdı.

* * *

Layihələrimiz nəticəsində işçi dövriyyəsinin azalmasının şirkətə gətirdiyi dəyəri hesablamaq — mənim üçün sadə bir kəşf deyildi.

Bu hesablamanı bitirəndə içimdə bir “Evrika!” effekti baş verdi.

Sanki uzun illər axtardığım bir açarı tapmışdım.

Amma sevinci yaradan rəqəmin böyüklüyü deyildi.

Əsl sevinc düşüncə tərzimin dəyişməsi idi.

Mən artıq maliyyəyə “rəqəmlər toplusu” kimi deyil, insan təsirinin görünən forması kimi baxırdım.

Bütün bu fikirlər beynimdə fırlanarkən, bir refleks kimi ilk düşündüyüm şey bu oldu:


“Bunu komandamla bölüşməliyəm.”




İnsan yetişdirmək mənim üçün iş deyil, həzzdir.

Bildiyimi paylaşmaq, başqasında dönüş yaratmaq — sanki həyat məqsədimdir.

Dərhal HR komanda əməkdaşlarımı çağırdım və dedim:


“Təqdimatdakı əskikliyi bir yerdə analiz etməliyik.

Gələn görüşümüzdə hər kəsin bu məsələ ilə bağlı fərdi hesablaması olsun.”




Onlara yarım saatlıq daxili müzakirə görüşü təyin etməyi tapşırdım.

Və ev tapşırığı kimi bu praktiki məsələni verdim:

Biznes Keys: Dövriyyənin dəyəri

Tapşırıq:

Şirkətdə illik işçi dövriyyəsi 20%-dir.

Bir işçinin əvəzlənməsi (işə qəbul, təlim, adaptasiya və məhsuldarlığa qədər olan dövr) şirkətə orta hesabla 2.000 AZN xərclə başa gəlir.

Şirkətdə ümumilikdə 500 işçi çalışır.

Hesablama:

500 × 20% × 2.000 = 200.000 AZN

Nəticə:

CEO üçün bu, “insan problemi” deyil — 200.000 AZN-lik maliyyə itkisi deməkdir.

Bu rəqəm CEO-nun dilidir.

HR bu dildə danışmağı öyrəndikdə, artıq “emosional” deyil — strateji analitik funksiyaya çevrilir.

Çünki bu, sadəcə bir hesab deyil — CEO düşüncə tərzinə keçidin başlanğıcıdır.

Otaqdan çıxarkən içimdə qəribə bir enerji var idi.

Bir tərəfim düşünürdü:


“Bu sadəcə bir hesablama deyil, komanda üçün düşüncə inqilabının başlanğıcı olacaq.”




Digər tərəfim isə səssizcə əlavə etdi:


“HR komandasının dili dəyişdikcə, şirkətin dili də dəyişəcək.”

  Qərar verildi: Bütün HR komandası maliyyə dilini öyrənməlidir

  
  




Sarvan sözünün üstündə duran insandır. Bizim son söhbətimizdən cəmi bir neçə gün sonra o, “Qeyri-maliyyəçilər üçün maliyyə” mövzusunda fərdi təlim keçən bir mütəxəssislə — Nemətlə məni tanış etdi.

Nemət, Sarvanın əvvəllər Big4 şirkətlərindən birində birlikdə işlədiyi həmkarı idi. Sakit, səliqəli və analitik təəssürat bağışlayırdı. Gəldiyi ilk gün şirkətə də baş çəkdi. Mən də fürsətdən istifadə edib ona vəziyyəti ətraflı danışdım — həm gördüyüm çətinlikləri, həm də rəhbərliyin məndən olan gözləntilərini.

Nemət diqqətlə qulaq asırdı. Bütün danışdıqlarıma səbrlə yanaşdı, arada suallar verdi, bir neçə yerdə qeydlər apardı.

Söhbətin sonunda o, fikrini çox qısa, amma hədəfə dəqiq şəkildə ifadə etdi:


“Zee, bu təlimi təkcə siz keçsəniz, sizin üçün faydalı olacaq.

Amma eyni təlimi bütün HR komandası ilə birlikdə keçsəniz, bu, şirkət üçün dönüş yaradar.

Çünki bu mövzu bilikdən çox, baxış tərzidir.

Eyni baxışı paylaşan komanda isə, eyni dildə danışmağa başlayır.

O zaman siz tək öyrənən HR rəhbəri yox, maliyyə dilini anlayan HR mədəniyyətinin banisi olarsınız. Tabeliyinizdə olan əməkdaşlar hər kəs bu təlimi keçərsə sizi daha yaxşı başa düşəcək və maraqlı təkliflərlə daim sizi gücləndirəcəklər.”




Bu sözlərdə çox məntiqli bir təklif var idi.

Doğrudan da, mən maliyyə baxışını öyrənsəm, amma komandam öyrənməsə — şirkətdə eyni dalğa uzunluğu yaranmayacaqdı.

O axşam evə gedəndə qərarımı vermişdim.

Səhəri gün CEO-nun qəbuluna düşdüm və dedim:


“Bizim HR komandamız üçün xüsusi bir inkişaf planı təklifim var.

Nemət bəy hər gün iki saatlıq praktiki sessiyalar keçəcək.

Məqsədimiz — bütün HR-ın CEO-nun düşündüyü maliyyə dilində düşünməyi öyrənməsidir.”




CEO fikrimi diqqətlə dinlədi, başı ilə razılaşdı:


“Əgər bu təlim HR-ı nəticə yönümlü edəcəksə, tam dəstək verirəm. Başlayın.”

  Təlimin Açılışı — HR qərarlarının şirkət nəticələrinə təsiri

  
  




Təlimin ilk günü idi.

Təlimçi - Nemət lövhənin qarşısında dayanmışdı, əlində marker, baxışlarında sakit bir inam vardı.

Mən bilirdim ki, o məqsədyönlü şəkildə bu dərsin məhz bu mövzudan başlamasını istəyib.

O, HR komandasının düşüncə tərzini emosional tondan çıxarıb, rəqəmsal tona salmağa çalışırdı.

O söhbətə bir qədər yumşaq, amma vurucu tonla başladı:


“Bəzən biz elə bilirik ki, HR yalnız insanlar üçündür,

maliyyə isə yalnız rəqəmlər üçündür.

Amma CEO baxışı ilə şirkətdə hər şey bir-birinə bağlıdır:

HR qərar verir — rəqəm dəyişir.

Rəqəm dəyişir — şirkətin dəyəri dəyişir.

Bu zəncirin harasında olduğumuzu başa düşmək, HR üçün strateji düşüncənin başlanğıcıdır.”




Otaqda dərin bir sükut yaranmışdı.

Hamı diqqətlə qulaq asırdı, sanki hər kəsin beynində dəyişiklik baş verirdi- “aha, deməli biz də bu zəncirin içindəyik”.

Təlimçi davam etdi:


“HR qərarları şirkətin maliyyə nəticələrinə birbaşa təsir göstərir,

amma bu təsir çox vaxt dolayı və görünməz formada olur.

Məsələn:

– İşçi motivasiyasının artırılması məhsuldarlığa təsir edir,

– məhsuldarlıq satışlara,

– satışlar mənfəətə,

– mənfəət isə şirkətin dəyərinə.

Yəni HR qərarlarının izi balans hesabatında görünür —

sadəcə birbaşa deyil, zəncirvari şəkildə.”















OEBPS/images/e58684d93f561a6b44e50e810a696135_smallRaw.png
Zest. Empathy. Evolution.

ZEE

YOUR HR BUSINESS DOCTOR






